text: Vej spærret i fem timer efter ulykke
  12 september 2011 kl. 07.22
  En person er erklæret død og en anden er alvorligt kvæstet efter en  trafikulykke på rute 13 ved Lindved nord for Vejle. Vejen har været spærret i over fem timer.
  Mandagens morgentrafik kostede en person livet, da en varevogn ramte ind i flere biler nord for Vejle.
  
  Varebil vælter
  Ulykken skete på den stærkt trafikerede landevej ved Lindved, hvor varevognen var på vej mod syd, da den af ukendte årsager kom over midterstriben. 
  - Den strejfer en modkørende lastbil, der havner i grøften, men rammer så også en personbil, der kørte bagefter lastbilen, oplyser vagtchefen ved Sydøstjyllands Politi.
  Varebilen vælter om på taget - og føreren blev erklæret for død.
   
  
  Hårdt kvæstet
  Føreren af lastbilen klarede sig uskadt gennem ulykken, men føreren af varevognen er nu erklæret for død.
  - Føreren af personbilen er hårdt kvæstet. Han er stabiliseret og er ikke længere i  livsfare, fortæller vagtchefen.
  Ulykken skete klokken lidt i ni. De første meldinger lød på fastklemte og brandfare, fordi der var løbet brændstof ud over vejen. 
  Den stærkt trafikerede vej blev lukket totalt efter ulykken. Den ventes først åbnet ved middagstid.
  Ved ulykken strømmede 600-800 liter dieselolie ud fra lastbilen. Brandvæsenet kom kattegrus på - men det tog over fem timer at få ryddet op.
  